Hutspot – Reissketse, verhale, essays, praatjies - Protea Boekhuis
Hutspot – Reissketse, verhale, essays, praatjies
Rabie, J(samest JC Kannemeyer)
Tydens my [John Kannemeyer] navorsing vir die biografie oor Jan Rabie het ek afgekom op tekste wat die skrywer in tydskrifte gepubliseer of as radiopraatjies of lesings gelewer het, terwyl sommige nooit, in watter vorm ook al, die lig gesien het nie. Vir ’n vollediger beeld van Rabie as skrywer is dit die bedoeling om die beste hiervan in dié bundel te bestendig.
Die stukke wat hier opgeneem is, is van uiteenlopende aard en verdeel hulself in vier rubrieke. Die eerste afdeling bevat ’n vyftal sketse waarin Rabie verslag doen van sy reise in die jare 1948 en 1949 deur Frankryk, Switserland en Italië.
Die tweede afdeling van Hutspot word gevorm deur die kort novelle Liefde in Korsika. Dit is die ware verhaal van ’n vendetta tussen twee families – ’n tipe boustof waarmee dit aansluit by ’n lang tradisie in die literatuur.
Afdeling drie bevat vier Engelse tekste wat ek tydens my navorsing kon opspoor, en waarby ek ook “Fossiele-liefde” en ’n “prosa” insluit wat Rabie wel vir opname oorweeg het maar wat uiteindelik tog nie in Een-en-twintig onderdak gevind het nie.
Die stukke in die vierde afdeling van hierdie bundel is almal geskryf ná Rabie se terugkeer na Suid-Afrika in 1955. “Toekomsfiksie en die letterkunde” is ’n stukkie teoretisering waarin hy so ’n bietjie besin oor die tipe werk wat hy met sy drie ruimteverhale – Swart ster oor die Karoo (1957), Die groen planeet (1961) en Die hemelblom (1971) – beoefen. In die slotstuk, ’n referaat wat hy ten tyde van sy sewentigste verjaarsdag by die Nasionale Afrikaanse Letterkundige Museum (NALN) in Bloemfontein gehou het, skryf hy oor sy ontwikkeling as skrywer en verwoord hy sy groot droom vir sy taal en vir die mense wat Afrikaans praat.
Jan Sebastian Rabie was an Afrikaans writer of short stories, novels and other literary works. He was born in George, and was the writer of twenty-one works. He was included under the Sestigers, a group of influential Afrikaans writers of the 1960s.
135 x 212 x 135 cm